Diari Oficial de la Generalitat Valenciana


Sumari del DOGV 7527, del 18-05-2015 (2015/4443)

RESOLUCIÓ de 7 de maig de 2015, del president de l'Institut Valencià de Competitivitat Empresarial (IVACE), per la qual convoca la concessió de préstecs bonificats per a projectes d'integració de centres tecnològics de la Comunitat Valenciana de l'exercici 2015.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7527

Data del DOGV
:   18-05-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/4443


Data del document
:   07-05-2015

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 7 de maig de 2015, del president de l'Institut Valencià de Competitivitat Empresarial (IVACE), per la qual convoca la concessió de préstecs bonificats per a projectes d'integració de centres tecnològics de la Comunitat Valenciana de l'exercici 2015. [2015/4443]  
Els centres tecnològics de la Comunitat Valenciana oferixen a les xicotetes i mitjanes empreses una oferta especialitzada de servicis tecnològics avançats i desenrotllen tota una sèrie de línies estratègiques d'investigació, desenrotllament i innovació orientades a donar resposta a les seus necessitats, a fi de contribuir a la millora de la seua competitivitat. L'àmbit de les seues capacitats s'estén no sols al seu públic objectiu a la Comunitat Valenciana, sinó que comprén el territori nacional, i es fa visible internacionalment a través de la presència de cada un en diverses associacions i fòrums especialitzats.  
D'acord amb l'article 2, punt 3, del Reglament orgànic i funcional de la Conselleria d'Economia, Indústria, Turisme i Ocupació, li correspon la tutela de la Xarxa d'Instituts Tecnològics de la Comunitat Valenciana. En exercici d'esta labor, el Pla Estratègic Director de les Polítiques de la Generalitat per a estes entitats planteja la conveniència que cresquen sanejades i guanyen dimensió per a generar un entorn de possibilitats reals d'innovació en funció de les necessitats d'un mercat globalitzat i l'enorme cabal d'experiències i coneixements que atresoren. Açò pot significar que alguns hagen d'agrupar-se o redissenyar-se per a oferir servicis més complets i competitius, i noves possibilitats per a les empreses en tecnologies d'avantguarda, més enllà de les limitacions d'una identificació sectorial. Al seu torn, s'entén que amb una major dimensió es generarà una utilització més eficient dels recursos.  
  
Esta idea es reprén en l'Estratègia de Política Industrial de la Comunitat Valenciana Visió 2020, que propugna en l'eix 2, Innovació: I+D+i empresarial, l'orientació de les activitats tecnològiques a les necessitats empresarials i, entre altres mesures, proposa reorientar l'estructura de centres tecnològics per a adequar-la a les prioritats amb major potencial a la Comunitat Valenciana, d'acord amb l'especialització proposada en el document RIS3-CV.  
Precisament, el pla d'acció de l'Estratègia d'Especialització Intel·ligent per a la Investigació i Innovació a la Comunitat Valenciana (RIS3-CV) arreplega, en el Programa de foment de la transferència tecnològica i valoració del coneixement, una acció específica dedicada a la reorientació de l'estructura de centres tecnològics regional a les necessitats empresarials, de manera que adquirisquen massa crítica i excel·lència investigadora suficient, així com que definisquen noves àrees de negoci que prioritzen les necessitats específiques de les empreses regionals. Este pla establix una línia de préstecs per a facilitar estos processos d'integració.  
Esta resolució desenrotlla per tant el mandat d'estos documents estratègics i concreta el suport de la Generalitat a projectes d'integració entre centres tecnològics de la Comunitat Valenciana.  
  
Per tant, i de conformitat amb el que disposa l'article 4.2.i del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, resolc:  
  
Article 1. Objecte de la resolució  
L'objecte d'esta resolució és establir, al costat del que disposa l'Orde de 12 de desembre de 2006, de la Conselleria d'Empresa, Universitat i Ciència, sobre la concessió d'ajudes per part de l'Institut de la Xicoteta i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) d'ajudes vinculades a projectes d'integració entre centres tecnològics de la Comunitat Valenciana per a l'exercici 2015 per mitjà de préstecs bonificats.  
  
Article 2. Objectiu de la convocatòria  
La convocatòria pretén facilitar l'accés dels centres tecnològics de la Comunitat Valenciana al finançament necessari per a abordar amb garanties els processos d'integració de les seues estructures i equips de manera que redunden en una major competitivitat dels seus servicis i una major eficiència dels recursos necessaris per al seu funcionament.  
  
S'impulsa l'elaboració i posada en marxa d'un projecte d'integració entre dos o més centres tecnològics de la Comunitat Valenciana i la seua realització en el termini màxim determinat que fixa esta convocatòria. Es distingixen dos actuacions de suport:  
- Actuació 1: integració total de centres tecnològics, la confluència de centres tecnològics en una sola entitat resultant amb un projecte comú de continuïtat.  
- Actuació 2: integració per absorció d'unitats productives, l'adquisició per part d'un centre tecnològic d'unitats productives que pertanguen o hagen pertangut a un altre centre tecnològic, sempre que no en constituïsquen la totalitat i que la unitat productiva adquirida es destine a la realització d'activitats no econòmiques, tot i que poden també realitzar activitats econòmiques. S'entén per unitat productiva una unitat funcional dotada d'autonomia pròpia, amb singularitat tant d'actius tangibles com d'intangibles i amb recursos humans aplicats.  
  
En l'actuació 1 és un requisit de la sol·licitud que hi haja un acord pel qual els centres tecnològics participants en un projecte d'integració es comprometen a desenrotllar-lo, independentment de si sol·liciten ajudes o no en esta convocatòria.  
Un mateix beneficiari pot presentar-se a les dos actuacions amb projectes d'integració diferents. En qualsevol altre cas, haurà d'optar per una o altra actuació.  
El resultat final del projecte haurà de ser verificable per mitjà d'una entitat amb personalitat jurídica pròpia i registrada com a centre tecnològic a l'empara del que disposa el Reial Decret 2093/2008. Així mateix, l'òrgan de govern de l'entitat resultant haurà d'acreditar l'aprovació d'un pressupost i d'un pla d'activitats que regule almenys el tercer trimestre de l'exercici 2016 i l'any 2017 complet. En l'actuació 1, a més, l'entitat resultant o absorbent haurà d'haver-se subrogat en el préstec que tinguen concedit els centres tecnològics participants a l'empara d'esta convocatòria. Tots estos requisits hauran d'haver-se fet efectius abans del 30 de juny de 2016.  
  
L'execució dels projectes no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, discapacitat, edat o orientació sexual, i ha de facilitar o, almenys, no impedir l'accessibilitat per a les persones amb discapacitat.  
  
  
Article 3. Beneficiaris  
3.1. Podran acollir-se a esta convocatòria els centres tecnològics amb seu a la Comunitat Valenciana sempre que en el moment de l'adjudicació es troben registrats com a centre tecnològic a l'empara del que disposa el Reial Decret 2093/2008, de 19 de desembre, que regula els centres tecnològics i els centres de suport a la innovació tecnològica d'àmbit estatal i en crea el registre.  
  
3.2. Per a l'exercici de la seua activitat, els beneficiaris hauran de disposar de les autoritzacions administratives preceptives, trobar-se inscrits en els registres públics pertinents i complir qualssevol altres requisits exigits per les disposicions aplicables.  
3.3. En especial, els beneficiaris hauran de trobar-se al corrent en el compliment del Reial Decret Legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social.  
3.4. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions, o de l'article 4.3.a del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352, 24.12.2013), d'ara en avant Reglament (UE) núm. 1407/2013.  
3.5. Serà requisit per a ser beneficiari que el centre tecnològic siga viable econòmicament i financerament. Es considera que no es complix este requisit quan s'incorre almenys en dos dels supòsits següents:  
  
- Que tinga un patrimoni net negatiu en l'últim any.  
- Que tinga uns resultats negatius acumulats superiors al 50 % del patrimoni net, sense considerar les pèrdues en l'últim any.  
- Que tinga pèrdues en l'últim any superiors al 35 % del patrimoni net a l'inici de l'exercici.  
Pel que fa al còmput del patrimoni net, no es considerarà l'import de les subvencions de capital rebudes per l'entitat sol·licitant.  
  
Per a la comprovació, l'entitat sol·licitant haurà d'omplir el model disponible en l'apartat de documentació annexa d'este programa en l'adreça d'Internet de l'IVACE, http://www.ivace.es, relatiu a la informació dels comptes anuals de l'entitat, i ha de presentar una còpia dels comptes auditats de l'últim exercici tancat.  
  
Article 4. Característiques del préstec bonificat i de la subvenció bruta equivalent que comporta  
Esta convocatòria es materialitza en la concessió d'un préstec bonificat en el seu tipus d'interés que suposa una ajuda implícita equivalent a la diferència entre els interessos que es meritarien aplicant el tipus d'interés de referència i els interessos realment pagats. Pel que fa a esta resolució, esta ajuda es denomina subvenció bruta equivalent.  
  
L'import total de la subvenció bruta equivalent concedida per l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada.  
4.1. Característiques del préstec bonificat  
La quantia del préstec s'establirà en funció de l'actuació en què s'emmarque la sol·licitud:  
- Per a l'actuació 1 (integració total de centres tecnològics): fins al 100 % dels gastos corrents previstos en el pla estratègic d'integració presentat i validat per l'IVACE, incorreguts entre la data de publicació de la convocatòria i el 31 de desembre de 2016.  
  
- Per a l'actuació 2 (integració per absorció d'unitats productives): fins al 100 % dels gastos corrents de personal de la unitat o unitats productives adquirides durant els 12 mesos següents a la data d'adquisició de les mateixes.  
En qualsevol dels casos, el límit del préstec serà de 2.000.000 d'euros. El tipus d'interés establit és del 0 %. Les quotes d'amortització tindran caràcter semestral. La primera quota d'amortització es farà efectiva el 30 de desembre de 2016 i successivament cada semestre, fins al 30 de juny de 2025, amb la qual es liquidarà totalment el préstec, excepte per la modificació d'estos terminis per altres de posteriors mitjançant una resolució del director general de l'IVACE.   
El beneficiari haurà de constituir garanties pel 35 % de l'import del préstec, bé en metàl·lic, bé en forma d'aval financer prestat per entitats de crèdit o per societats de garantia recíproca. Estes garanties hauran de cobrir tant l'import del préstec com qualsevol gasto derivat de l'incompliment de l'obligació de reembossament.  
Pel que fa al percentatge de subvenció bruta equivalent que li serà comunicada al beneficiari, s'haurà de respectar el tipus de costos i la resta de requisits que s'indiquen a continuació.  
4.2. Característiques de la subvenció bruta equivalent  
La subvenció bruta equivalent estarà subjecta al règim de minimis, la qual cosa suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. Pel que fa a esta convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013, a les ajudes de minimis.  
  
El càlcul de la subvenció bruta equivalent s'efectuarà aplicant la metodologia prevista en la comunicació de la Comissió relativa a la revisió del mètode de fixació dels tipus de referència i d'actualització (2008/ C 14/02) i al tipus de referència del moment de la concessió.  
  
Els costos subvencionables no podran rebre simultàniament ajudes en el marc d'esta convocatòria i d'altres procedents d'esta o d'una altra administració o ens públic.  
Es consideren costos subvencionables vinculats a la subvenció bruta equivalent els següents, sempre que s'hi incórrega després de la data de publicació d'esta convocatòria en el Diari Oficial de la Comunitat Valenciana (DOCV):  
Actuació 1:  
03. Recursos humans (personal propi): gastos de personal propi vinculats de manera inequívoca als processos d'integració.  
08. Costos directes: gastos en servicis externs necessaris per al desenrotllament del projecte d'integració, com ara assessoria legal, financera, d'organització o d'operació, elaboració de plans estratègics i de negoci i viabilitat, gastos per a l'adaptació de sistemes, gastos de trasllats i mudances de béns i efectes. També els costos vinculats a la tramitació dels processos d'integració, amb l'excepció de taxes i tributs. Se n'exclouen els gastos de viatges, manutenció i servicis de restauració. Es considerarà subvencionable el cost de la realització d'informes d'auditoria sobre els comptes justificatius del gasto.  
Actuació 2:  
03. Recursos humans: gastos de personal de la unitat o unitats productives adquirides.  
  
Article 5. Sol·licitud  
Cada entitat haurà de presentar la documentació indicada a continuació:  
5.1. Sol·licitud normalitzada: els models de sol·licitud i la resta de documentació estan disponibles en l'adreça d'Internet de l'IVACE: http://www.ivace.es i s'ompliran utilitzant els mitjans electrònics o telemàtics proporcionats per l'IVACE a través de l'adreça d'Internet que s'ha dit.  
5.2 Termini de presentació de sol·licituds: el termini de presentació de sol·licituds s'iniciarà l'endemà de la publicació d'esta convocatòria en el Diari Oficial de la Comunitat Valenciana (DOCV) i finalitza el 14 d'agost de 2015 a les 14 hores.  
5.3. Documentació que s'ha de presentar amb la sol·licitud normalitzada  
5.3.1. Una memòria tècnica del projecte segons el model disponible en l'apartat de documentació annexa d'este programa en l'adreça d'Internet de l'IVACE, http://www.ivace.es. Esta memòria inclourà el pla estratègic d'integració, en el qual es detallaran tant els gastos corrents a què es va dedica el préstec com els costos subvencionables especificats en l'article 4.2 d'esta convocatòria, amb què s'acreditarà la subvenció bruta equivalent. La memòria i els annexos serviran de referent per a comprovar el compliment dels requisits d'esta convocatòria, per això es pot denegar la sol·licitud si s'omplin defectuosament o deficientment o s'entenen difícilment.  
A la memòria s'haurà d'adjuntar la documentació següent:  
- Sol·licituds presentades a l'actuació 1:  
· Acreditació de l'acord d'integració de les entitats participants en el projecte per mitjà d'un certificat expedit pels òrgans competents de cada una.  
· Acreditació de la constitució d'un grup de treball format per representants de les entitats integrants del projecte.  
- Sol·licituds presentades a l'actuació 2:  
· Oferta vinculant d'adquisició d'una o diverses unitats de negoci amb un document que acredite l'acceptació de la part venedora.  
  
5.3.2. Documentació relativa a la personalitat jurídica de l'entitat sol·licitant:  
Estatuts i poder de representació del firmant de la sol·licitud, o acta de nomenament o apoderament. No serà necessària la presentació d'esta documentació si ja es troba en poder de l'IVACE i és vigent.  
  
5.3.3. El sol·licitant haurà d'aportar una declaració responsable referent a totes les altres ajudes de minimis concedides d'esta o una altra Administració (independentment de si són per als mateixos costos subvencionables que els previstos per esta convocatòria o per a qualsevol altre) durant l'exercici fiscal en curs i els dos exercicis fiscals anteriors que estiguen subjectes al Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o a altres reglaments de minimis. També ha de presentar la declaració d'altres ingressos o recursos procedents d'ens públics o privats, i d'altres ajudes sotmeses a un reglament d'exempció o a una decisió adoptada per la Comissió concedides per als mateixos costos subvencionables que els previstos en esta convocatòria.  
5.3.4 En el cas que presente més d'una sol·licitud per a un mateix projecte la mateixa entitat sol·licitant, només es prendrà en consideració l'última presentada.  
5.4. Lloc de presentació de sol·licituds  
5.4.1. Tant la sol·licitud com la memòria i la resta de la documentació es presentaran davant del Registre Telemàtic de la Generalitat, que n'emetrà automàticament un resguard acreditatiu, que podrà ser arxivat o imprés pel sol·licitant, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte en format electrònic.  
5.4.2. Ja que la sol·licitud ha de tramitar-se necessàriament per via telemàtica, només se n'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat un conveni oportú, que poden consultar-se en la pàgina web https://sede.gva.es/es/web/sede\_electronica/sede\_certificados.  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del decret que s'ha dit, com a procediment susceptible de tramitació a través del Registre Telemàtic de la Generalitat.  
5.5. La presentació de la sol·licitud comporta l'autorització a l'IVACE ?excepte si s'hi manifesta en contra el sol·licitant- per a demanar els certificats que emeten l'Agència Estatal de l'Administració Tributària, la unitat recaptadora de la Hisenda Pública Valenciana i la Tresoreria General de la Seguretat Social, que acrediten que el sol·licitant es troba al corrent en les obligacions amb les administracions que s'han dit. En tots els casos, l'IVACE pot demanar un aclariment directament al sol·licitant si la informació obtinguda presenta alguna incidència.  
  
5.6. Si la sol·licitud aportada és incompleta o presenta errors esmenables, es demana a la persona interessada que, en el termini de 10 dies hàbils, esmene la falta o aporte els documents preceptius, amb l'advertiment que, si no ho fa, es considerarà que desistix de la sol·licitud.  
  
Els requeriments a què es fa referència en este article, així com qualsevol altre que faça l'IVACE, s'efectuaran per via telemàtica, si bé podran efectuar-se per fax o per correu electrònic o ordinari al número o a l'adreça indicada pel sol·licitant en la sol·licitud normalitzada, sempre que en quede constància de la recepció.  
  
Els requeriments, les notificacions, les comunicacions o la documentació dels procediments emesos per mitjà d'una firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
L'aportació de documents en contestació als requeriments es podrà realitzar a través del Registre Telemàtic en l'adreça d'Internet de l'IVACE. S'hi apliquen els mateixos requisits sobre la utilització de la firma electrònica avançada que els arreplegats en este article.  
  
5.7 En tots els casos, si algun document dels exigits en este article es troba ja en poder de l'IVACE, no cal presentar-lo, si bé el sol·licitant ha d'indicar la informació que facilite localitzar-lo.  
  
  
Article 6. Instrucció de les sol·licituds. Criteri de repartiment  
6.1. L'òrgan instructor del procediment de concessió de préstecs bonificats serà l'Àrea d'Instituts Tecnològics i CEEI de l'IVACE, que té la competència de comprovar els requisits que establix esta convocatòria per als sol·licitants.  
6.2. El préstec bonificat es concedirà segons el règim de concurrència simple, de manera que, si el projecte d'integració s'adequa a l'Estratègia d'Especialització Intel·ligent per a la Investigació i Innovació a la Comunitat Valenciana, RIS3-CV, disponible en http://www.ivace.es/RIS3CV, i queda garantida la qualitat i viabilitat del Pla Estratègic d'Integració, es prorratejarà el pressupost entre els sol·licitants d'acord amb els percentatges de gasto previstos per a cada una de les actuacions (integració total de centres tecnològics o per absorció d'unitats productives d'entitats) en què es presenten els projectes.  
  
  
Article 7. Concessió del préstec bonificat  
Vista la proposta de l'informe de l'àrea instructora, el president de l'IVACE resoldrà sobre l'adjudicació del préstec bonificat, n'ha de fixar expressament la quantia, i incorporar, si n'hi ha, les condicions i obligacions a què haja de subjectar-se l'entitat beneficiària.  
  
La resolució del president de l'IVACE posarà fi a la via administrativa i el seu contingut serà notificat de forma individual a cada interessat de forma telemàtica. Les subvencions concedides seran publicades en el Diari Oficial de la Comunitat Valenciana (DOCV) amb expressió del programa i crèdit pressupostari a què s'imputen, entitat beneficiària, subvenció concedida i finalitat o finalitats de la subvenció.  
  
  
Article 8. Desembossament del préstec a l'entitat beneficiària  
8.1. Una vegada comunicada a les entitats beneficiàries la resolució de concessió, l'IVACE, o una entitat col·laboradora, formalitzarà un document específic de condicions del préstec que comunicarà a l'entitat beneficiària. En el document, l'entitat beneficiària acceptarà les condicions del préstec, inclòs el pla de venciments. Queda obligada a l'execució del projecte aprovat i a acreditar-la davant de l'IVACE, d'acord amb les condicions establides en l'article 10, Obligacions de les entitats beneficiàries  
8.2 Perquè es puga fer efectiu el desembossament del préstec serà necessària la presentació d'una garantia, que es podrà constituir en metàl·lic o en forma d'aval financer prestat per entitats de crèdit o per societats de garantia recíproca, que haurà de cobrir tant l'import del préstec com qualsevol gasto derivat de l'incompliment de l'obligació de reembossament. L'aval financer serà del 35 % de l'import del préstec. La presentació de l'aval s'ha de fe abans del 30 de juny de 2016. Una vegada validat l'import i el contingut de l'aval, l'IVACE, o una entitat col·laboradora, realitzarà el desembossament del préstec en el compte bancari indicat per l'entitat beneficiària.  
  
Article 9. Amortització del préstec  
L'entitat beneficiària iniciarà l'amortització del préstec en els terminis i condicions acceptades i segons el que disposa l'article 4.1, Característiques del préstec bonificat.  
En tots els casos, l'entitat beneficiària podrà sol·licitar la cancel·lació anticipada del préstec.  
L'incompliment de les condicions de devolució del préstec generarà l'obligació de tornar les quantitats indegudament rebudes i meritarà l'interés de demora previst en la Llei General de Subvencions des del moment del desembossament del préstec.  
  
Article 10. Obligacions de les entitats beneficiàries  
10.1 Execució i acreditació del projecte  
a) L'entitat resultant o adquirent del procés d'integració haurà d'aportar abans del 30 de juny de 2016 la documentació que s'indica a continuació relativa a la nova entitat resultat del procés d'integració dut a terme:  
- L'alta en el Registre d'Associacions o el que legalment corresponga, si es constitïx una nova entitat, o la documentació que acredite la formalització de la fusió o dissolució de les associacions que s'integren en l'entitat absorbent, o de l'adquisició de la unitat productiva, si és el cas.  
- Un certificat emés després del procés d'integració pel registre competent que acredite que la nova entitat, o la que absorbisca les integrades, està inscrita com a centre tecnològic.  
- El pressupost i pla d'activitats que abaste el període del 30 de juny 2016 al 30 de juny 2017 de l'entitat resultant.  
b) Les entitats beneficiàries partícips en el procés d'integració hauran de realitzar el projecte objecte de subvenció de la manera descrita en la memòria presentada juntament amb la sol·licitud normalitzada, respectant els costos indicats en la notificació de concessió i pels imports que s'hi especifiquen.  
Qualsevol modificació del projecte o de l'import subvencionable haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la finalització del termini de justificació dels gastos del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la valoració.  
En el cas que l'entitat beneficiària requerisca una ampliació en la data de justificació però sense modificar el període de validesa dels gastos, serà necessària la presentació d'una sol·licitud d'autorització en un termini màxim de 15 dies naturals abans de la data de justificació del projecte. La sol·licitud es pot acceptar si, a juí de l'IVACE, és compatible amb els terminis i procediments de gestió de la convocatòria.  
  
c) La justificació de l'execució del projecte (gastos i pagaments vinculats a la subvenció bruta equivalent) haurà de presentar-se com a molt tard el 9 de febrer de 2016. Quant al període subvencionable de gastos, només seran tinguts en consideració els compresos entre la data de publicació de la convocatòria i el 31 de desembre de 2015.  
  
d) Quan l'import dels gastos de la part subvencionable supere, IVA exclòs, la quantia de 17.999.99 euros, l'entitat beneficiària haurà d'aportar, en una fase posterior, la justificació d'haver sol·licitat, abans de la contracció del gasto, com a mínim tres ofertes de diferents proveïdors, sense vinculació entre ells, llevat que, per les característiques especials dels gastos subvencionables, no hi haja en el mercat un nombre suficient d'entitats que en subministren o presten, i es faça constar en un informe firmat pel representant legal, que haurà de contindre almenys:  
  
- Quines són les característiques dels gastos que han fet impossible la localització d'un mínim de tres ofertes.  
- Una explicació de com s'ha fet la busca de proveïdors.  
Este informe no serà admés com a justificant de no presentar 3 ofertes si l'argument es basa en:  
· Les característiques del proveïdor (per exemple: «proveïdor habitual», o «subministrador únic», si no s'aporten més dades que ho acrediten).  
· Les característiques genèriques del bé o servici (per exemple: «caràcter tecnològic del servici»).  
· Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Així mateix, hauran d'aportar un annex de l'informe que documente com s'ha fet la busca de proveïdors del bé o servici.  
La selecció d'ofertes es realitzarà entre proveïdors que no mantinguen vinculació amb l'entitat beneficiària ni tampoc entre ells. Per a això, s'entén per vinculació la participació d'una d'elles en el capital de l'altra en un percentatge superior al 20 %. També hi ha vinculació quan existixen socis comuns que disposen, directament o juntament amb familiars de fins al segon grau del 20 %, almenys, del capital de cada una.  
La petició d'ofertes haurà de documentar-se de forma escrita, i en tots els casos serà necessari que estiguen firmades i segellades per les empreses que fan l'oferta, i que hi consignen les dades identificatives. L'elecció entre les ofertes presentades haurà de recaure en la més econòmica. S'ha de justificar en un informe l'elecció en un altre sentit.  
No presentar els informes a què fan referència els paràgrafs anteriors, o que siguen insuficients, pot donar lloc a no considerar el cost subvencionable, amb la minoració o revocació consegüent del préstec bonificat, sense perjuí de la facultat de l'IVACE de demanar, a càrrec de l'entitat beneficiària, una taxació pericial del cost subvencionat i recalcular, segons el resultat, l'ajuda concedida.  
  
10.2. Presentació de justificants de pagament i la resta de la documentació requerida en el Manual d'instruccions de justificació d'ajudes  
a) La data límit és el 9 de febrer de 2016. Una resolució del director general de l'IVACE pot establir-ne una altra de posterior. Cada entitat beneficiària haurà de presentar els justificants de gasto i pagament i la resta de documentació requerida en el Manual d'instruccions de justificació d'ajudes aprovat per una resolució del director general de l'IVACE.  
b) Els pagaments només s'admetran si estan realitzats a través d'una entitat financera, i la seua justificació es fa per mitjà de la presentació d'una còpia de l'extracte bancari que acredite l'eixida efectiva dels fons al costat d'una còpia de la transferència o del xec nominatiu. En queden exclosos els pagaments realitzats en efectiu o per caixa.  
c) En el cas que l'orde de transferència o l'apunt de l'extracte bancari siguen globals i, per tant, estiguen referits a diversos justificants de gasto, relacionats o no amb el projecte, serà necessari aportar-ne una llista ben detallada, en la qual apareguen el destinatari, la identificació del justificant del gasto (el número o el concepte de la factura) i l'import pagat. Esta llista haurà de ser segellada per l'entitat financera.  
  
d) El Manual d'instruccions de justificació d'ajudes podrà exigir que els justificants de gasto i pagament s'aporten amb un informe d'un auditor o una empresa inscrita en el ROAC (Registre Oficial d'Auditors de Comptes), d'acord amb l'Orde EHA/1434/2007, de 17 de maig, que aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), i també amb una llista de comprovació del compliment dels requisits del Manual d'instruccions de justificació d'ajudes, firmada per l'auditor i visada pel representant legal de l'entitat beneficiària.  
  
e) El Manual d'instruccions de justificació d'ajudes pot establir més documents per a acreditar el compliment de les condicions i obligacions específiques.  
10.3. Devolució del préstec  
L'entitat beneficiària haurà de subjectar-se als terminis i condicions de devolució del préstec previstos en l'escrit d'acceptació de condicions subscrit abans del desembossament.  
10.4. Altres obligacions  
a) L'entitat beneficiària presentarà una memòria de les activitats que ha sufragat amb el préstec concedit d'acord amb el Pla Estratègic d'Integració amb data 9 de febrer de 2016. Esta memòria inclourà detalls de l'evolució de les fites del procés i es completarà amb annexos d'evolució semestrals el 30 de juny i el 31 de desembre de 2016 i 2017. En el cas de l'actuació 2, l'entitat beneficiària haurà d'acreditar, a més, el manteniment dels recursos humans aplicats a les unitats productives adquirides en la memòria i els annexos que indica este apartat.  
  
b) Inserir en el material divulgatiu relacionat amb la difusió del projecte el logotip d'IVACE, disponible en http://www.ivace.es.  
c) Complir les obligacions fiscals i amb la Seguretat Social de manera que quede acreditada esta circumstància abans de l'atorgament de l'ajuda i del reconeixement de l'obligació per part de l'IVACE.  
  
  
d) Disposar de llibres comptables i registres diligenciats i la resta de documents correctament auditats en els termes exigits per la legislació mercantil, així com els estats comptables. En el cas que l'entitat beneficiària es trobe en la situació descrita en l'article 1.2 del Reglament (UE) núm. 1407/2013, de la Comissió, de 18 de desembre de 2013, en l'execució de les operacions s'haurà de mantindre un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjudicar les normes de comptabilitat nacionals.  
e) Actualitzar qualsevol documentació presentada que haja sigut modificada.  
f) Respondre de la veracitat dels documents aportats i, en general, de la informació facilitada.  
g) Facilitar a l'IVACE la informació relativa a indicadors financers, de producció i resultats, que permeten mesurar l'avanç respecte a la situació de partida descrita per l'entitat beneficiària en la memòria del projecte com a conseqüència d'haver-lo executat.  
h) Comunicar a l'IVACE les ajudes, subvencions, ingressos o recursos procedents de qualssevol administracions o ens públics o privats, nacionals, de la Unió Europea o d'organismes internacionals, que hagen obtingut o sol·licitat per als mateixos costos subvencionables que els previstos en esta convocatòria. En cas de concurrència amb altres ajudes per als mateixos costos subvencionables, quedarà sense efecte la concedida per l'IVACE, excepte si renuncia expressament a la concedida per l'altra Administració.  
i) Comunicar a l'IVACE altres ajudes subjectes al règim de minimis que li hagen sigut concedides a l'entitat (independentment dels costos subvencionables), per a comptar el límit màxim d'ajuda que podrà percebre l'entitat.  
j) Complir totes les obligacions que deriven de la normativa que especifica l'article 14 d'esta resolució.  
  
Article 11. Control i verificació. Minoracions i revocacions  
Tant les entitats beneficiàries com els tercers relacionats amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat i de la Generalitat, o de la Unió Europea i els seus representants autoritzats. Han de facilitar sempre tota la informació que se sol·licite en estes actuacions, i en especial posar a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tots els casos els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, seleccionats per mostreig.  
Com a resultat de les verificacions efectuades, l'entitat beneficiària podrà ser objecte de minoració o revocació tant si ha complit els terminis d'amortització com si es troba en el període de devolució. En ambdós casos, haurà de restituir l'interés de demora corresponent de les quantitats percebudes indegudament des del moment del cobrament.  
  
L'incompliment de l'obligació de reintegrament comporta, entre altres efectes, la impossibilitat de ser una entitat beneficiària en convocatòries successives, sempre que es trobe en període executiu.  
  
Article 12. Dotació pressupostària  
El pressupost per a la concessió dels préstecs bonificats previstos en la esta resolució serà de 2.250.000 euros amb càrrec al projecte codi PT055000, Finançament Empresarial i d'Instituts Tecnològics, del pressupost de l'IVACE per a 2015; del dit pressupost, 1.650.000 euros aniran destinats a l'actuació 1 i 600.000 euros a l'actuació 2, si bé, en funció de les sol·licituds presentades i admeses a cada actuació, podrà incorporar-se el pressupost sobrant d'una actuació a una altra.  
  
En qualsevol cas, es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per un import inferior al gasto previst inicialment, o de les quals es deriven obligacions liquidades o reconegudes per un import inferior a l'ajuda que va ser concedida al seu dia, o bé quan l'augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària i a la publicació en el Diari Oficial de la Comunitat Valenciana abans de la resolució de concessió. En estos casos, s'aprovaran les modificacions de la convocatòria que pertoquen, que seran publicades en el Diari Oficial de la Comunitat Valenciana. No serà necessari obrir cap termini addicional per a presentar noves sol·licituds.  
  
Article 13. Marc normatiu  
Les ajudes arreplegades en esta resolució es concediran d'acord amb el que establixen:  
- L'Orde de 12 de desembre de 2006, de la Conselleria d'Empresa, Universitat i Ciència, sobre la concessió d'ajudes per part de l'Institut de la Xicoteta i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i les disposicions que la despleguen.  
- La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- El Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352 de 24.12.2013).  
- La Llei 11/2007, de 22 de juny, d'Accés Electrònic dels Ciutadans als Servicis Públics.  
- El Decret 220/2014, de 12 de desembre, del Consell de la Generalitat, que aprova el Reglament d'Administració Electrònica de la Comunitat Valenciana  
- Qualsevol altra normativa que s'aplique per la matèria.  
  
Article 14. Entitats col·laboradores i assistència tècnica  
L'IVACE podrà subscriure un conveni o un instrument jurídic amb entitats col·laboradores perquè, actuant en nom seu i pel seu compte, entreguen i distribuïsquen els fons a les entitats beneficiàries, perquè l'assistisquen en determinades funcions auxiliars de la gestió dels expedients, o bé per a la concessió dels avals vinculats al projecte  
  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per a desplegar, fer eficaç i executar la convocatòria.  
  
  
Segona  
Esta resolució entra en vigor l'endemà de la publicació en el Diari Oficial de la Comunitat Valenciana.  
  
València, 7 de maig de 2015.- El president de l'IVACE: Máximo Buch Torralva.